ગુજરાત વિધાનસભાની ચૂંટણીને હવે ગણતરીના દિવસો જ બાકી છે. છેલ્લા 22 વર્ષથી રાજ્યમાં ભાજપની આગેવાનીમાં સરકાર બનતી આવી છે, પરંતુ આ વર્ષની પરિસ્થિતિ જરા અલગ છે. પાટીદાર અનામત સહિતના વિવિધ આંદોલનો, ચૂંટણીના સમીકરણોમાં ભળતો જાતિવાદ, ગુજરાત કોંગ્રેસનું વધતું પીઠબળ વગેેરે જોતાં આ ચૂંટણીમાં ભાજપ માટે જીતવું એટલું સરળ નથી. આ વાતને ધ્યાનમાં રાખતાં જ વડાપ્રધાન નરેન્દ્ર મોદીએ ગુજરાતની પ્રજાને નામ એક પત્ર લખ્યો છે. આ પત્રમાં તેમણે અપીલ કરી છે કે, લોકો જાતિ અને સંપ્રદાયની રાજનીતિમાં ન ફસાય. તેમણે કહ્યું છે કે, ગુજરાત મારો આત્મા છે અને ભારત પરમાત્મા. ભાજપના શાસનકાળ પહેલાં ગુજરાતમાં સર્જાયેલ ખરાબ પરિસ્થિતિના ઉલ્લેખ સાથે જ તેમણે લોકોને ફરી એકવાર ભાજપને જ મત આપવાની પણ અપીલ કરી છે.